РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/299-16

14. децембар 2016. године

Б е о г р а д

ЗАПИСНИК

СЕДМЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 13. ДЕЦЕМБРА 2016. ГОДИНЕ

Седница је почела у 12 часова и 5 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Радмило Костић, Јелена Мијатовић, Зоран Бојанић, Снежана Р. Петровић, Иван Манојловић и Владимир Маринковић.

Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Карића), Снежана Пауновић (заменик члана Одбора Новице Тончева) и Александар Стевановић (заменик члана Одбора Бранислава Михајловића).

Седници је присуствовала Наташа Ст. Јовановић, заменик присутног члана Одбора Снежане Р. Петровић.

Седници нису присуствовали чланови Одбора: Томислав Љубеновић, Дејан Николић, Иван Костић, Горица Гајић, Војислав Вујић и Здравко Станковић, нити њихови заменици.

На позив председника Одбора, седници је присуствовала Андријана Јовановић, заменик председника Комисије за јавно-приватно партнерство, повереник Владе.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона o изменама и допунама Закона о јавно-приватном партнерству и концесијама, који је поднела Влада (број 011-3196/16 од 6. децембра 2016. године), у начелу;

2. Разно.

Прва тачка дневног реда - **Разматрање Предлога закона o изменама и допунама Закона о јавно-приватном партнерству и концесијама, у начелу**

Одбор је размотрио Предлог закона о изменама и допунама Закона о јавно-приватном партнерству и концесијама у начелу и на основу члана 156. став 3. Пословника Народне скупштине поднео Извештај Народној скупштини.

У уводним напоменама, Андријана Јовановић, заменик председника Комисије за јавно-приватно партнерство, повереник Владе, је истакла да су основни разлози за предлагање измена и допуна Закона детаљније регулисање појединих одредаба закона, увођење боље фискалне и финансијске контроле пројеката јавно-приватног партнерства и концесионих пројеката и усклађивање са регионалном, европском и међународном праксом. Закон је први пут донет 2011. године и стечено је одређено искуство у имплементацији ове врсте пројеката. Реализација инфраструктурних пројеката дуже траје, веће су вредности и ефекти се сагледавају после дужег временског периода. Важно је да законодавни оквир буде адекватно прилагођен, у погледу ефикасне контроле и надзора над реализацијом ових уговора. Предлогом закона се врши разграничавање са другим секторским прописима који детаљније регулишу неке области, будући да се закон односи на све делатности које могу бити од општег интереса. Пројектне документације за пројекте јавно-приватног партнерства су врло комплексне, па се у пракси указала потреба за прецизирањем и детаљним појашњавањем појединих одредаба Закона у односу на законе који регулишу јавну својину, јавне набавке, буџетски систем. Допуњене су одредбе Закона које се односе на реализацију уговора, односно концесионих аката, уколико не дође до остваривања јавног интереса, односно ефикасног коришћења јавних средстава кроз пројекат јавно-приватног партнерства.

У дискусији су постављена питања:

- колико пројеката јавно-приватног партнерства сe тренутно спроводи;

- какви су резултати и колико су дугорочно одрживи;

- шта је највећа препрека закључивању већих уговора јано-приватног партнерства на регионалном и националном нивоу;

- да ли ће се усвајањем Предлога закона створити услови за повећање броја крупнијих пројеката који ће се реализовати кроз уговоре јавно-приватног партнерства.

У одговору на постављена питања, изнето је да је Комисија за јавно-приватно партнерство до сада одобрила 41 пројекат, од чега је 14 пројеката јавно-приватног партнерства са елементима концесије. Пројекти су локалног карактера, предлагачи пројеката су јединице локалне самоуправе или јавна предузећа на нивоу локалних самоуправа. На веб сајту Комисије за јавно-приватно партнерство је објављен списак свих пројеката, а у Регистру јавних уговора, који се налази на Порталу јавних набавки, налазе се сви потписани уговори. Тренутно се у Регистру налази 17 уговора од одобрених 41. Број се константно мења због одређеног временског периода након одобравања пројекта потребног за спровођење тендерске процедуре, одабира приватног партнера и потписивања уговора, након чега се уговор доставља у Регистар. Одређен број пројеката је тек одобрен или се налази у тендерској процедури, па ће се Регистар у наредном периоду допунити потписаним уговорима. Највећи број пројеката јавно-приватног партнерстава и концесија у Србији је у области комуналних делатности, градског и приградског превоза путника, изградње и одржавања путне инфраструктуре, канализационих мрежа, пречишћавања вода, лед расвете, грејања школа и др. Интенција Предлога закона је да се и велики пројекти од националног интереса усмере ка јавно-приватном партнерству, а комплексност инфраструктурних пројеката, недовољно искуство у њиховој реализацији, потреба заштите великих пројеката од финансијских ризика и недовољни капацитети када је у питању познавање овог концепта су били разлози што их није било више до сада.

У дискусији су учествовали Владимир Маринковић и Андријана Јовановић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунaмa Закона о јавно-приватном партнерству и концесијама у начелу.

За известиоца Одбора на седници Народне скупштине једногласно је одређена Снежана Б. Петровић, председник Одбора.

Друга тачка дневног реда **– Разно**

Председник Одбора је образложила процедуру именовања члана Комисије Владе за спровођење конкурса за избор директора јавних предузећа. Министар привреде је упутио допис којим је обавестио да је потребно да Одбор именује једног члана Комисије Владе за спровођење конкурса за избор директора. Чланом 32. Закона о јавним предузећима („Службени гласник РС“, број 15/16) прописано је да Комисија Владе за спровођење конкурса за избор директора, која спроводи јавне конкурсе за избор директора јавних предузећа, има пет чланова, од којих је један члан председник Комисије. Чланом 36. Закона прописано је да председника и два члана именује Влада, на период од три године, једног члана именује одбор Народне скупштине надлежан за послове привреде, на период од три године и једног члана именује Влада за свако појединачно именовање директора. Одлуку о спровођењу јавног конкурса за избор директора јавног предузећа чији је оснивач Република Србија доноси Влада, на предлог министарства надлежног за послове привреде. С обзиром да председник и чланови Комисије не могу бити народни посланици, посланици у скуштини аутономне покрајине или одборници, као ни постављена лица у органима државне управе, председник је обавестила да је упутила допис председницима свих посланичких група у Народној скупштини с молбом да Одбору доставе предлоге кандидата за члана Комисије, са биографијом и изјавом кандидата о прихватању кандидатуре, најкасније до 20. децембра 2016. године, како би Одбор могао да испуни обавезу и именује једног члана Комисије Владе за спровођење конкурса за избор директора.

Председник Одбора је информисала Одбор да је Светска трговинска организација упутила позив за учешће два представника Народне скупштине Републике Србије на радионици о Регионалној  трговини, за парламентарце из земаља Централне и Источне Европе, Централне Азије и Кавказа (CEECAC), која ће се одржати од 21. до 23. фебруара 2017. године, у Бечу, Аустрија. Радни језик радионице је енглески. Позив је достављен Одбору за привреду, регионални развој, трговину, туризам и енергетику преко Одељења Народне скупштине за спољне послове. Крајњи рок за пријаву је среда, 14. децембар 2016. године. Све трошкове сноси организатор.

Одбор је једногласно одредио др Александру Томић, заменика председника Одбора и проф. др Владимира Маринковића, члана Одбора за учешће на радионици СТО о Регионалној  трговини, за парламентарце из земаља Централне и Источне Европе, Централне Азије и Кавказа (CEECAC).

У дискусији су учествовали Снежана Б. Петровић, Александра Томић и Владимир Маринковић.

Саставни део овог записника чини тонски снимак седнице Одбора.

Седница је закључена у 12 часова и 33 минута.

СЕКРЕТАР ПРЕДСЕДНИК

Снежана Б. Петровић